6 põhjust alustada ettevõtlusega juba ülikooli ajal | SEB
Samas on see pingutusrohke periood mitmes mõttes sobilik ka oma äriga alustamiseks. Selleks on vähemalt kuus põhjust.
1. Ettevõtlusega saate oma haridust ise rahastada
Tudengi puhul on tegemist täiskasvanud inimesega, kes võib, aga ei pruugi saada majanduslikku toetust oma perekonnalt. Kuigi tudengitel on võimalik võtta ka õppelaenu, ei sobi see võimalus igaühele ja ei kata alati kõiki kulutusi. Seega kulub oma äris teenitud raha tudengile marjaks ära.
Lugege lisaks: Õppelaen on tudengile suureks abiks
2. Õppimist ja ettevõtlust on võimalik ühildada
Kui kardate, et palgatööle minek pärsib teie õppeedukust, võib paindlikkust võimaldav oma ettevõte olla parem alternatiiv. Äri alustamiseks ei ole tingimata vaja ei suurt algkapitali ega kogu teie aega.
Paljud tudengid jõuavad nii seltsielu elada, tudengiorganisatsioonides kaasa lüüa kui ka poole kohaga tööl käia. Sama realistlik väljavaade on korraga hästi õppida ja edukalt äris tegutseda.
3. Teil ei ole midagi kaotada
Parim aeg ettevõtte loomiseks on kas tudengina või värskelt diplomeerituna: tõenäoliselt ei ole teil selles eluetapis veel kinnisvara ja töökohta, mille pärast tuleks muretseda ega ülalpeetavaid. Võimalikku ebaõnnestumisse tuleks suhtuda kui võimalusse oma vigadest õppida ja tulevikus teisiti teha.
Lugege lisaks: 10 põhjust, miks kirjutada esimene äriplaan iseendale
4. Ettevõtluskogemus tõstab Teie CV teiste seast esile
Kõrgharidus ei ole enam ammu midagi erakordset. Ainuüksi diplomiga ei pruugi te leida tööd isegi siis, kui olete cum laude lõpetaja. Juhul kui otsustate hiljem kandideerida palgatööle, aitab ettevõtluskogemus teie elulookirjeldusel teiste seast silma paista. Värbajale on see märk, et olete ettevõtlik ja motiveeritud ning et teil on akadeemiliste teadmiste kõrval ka ärimaailma kogemus.
Kindlasti on mõistlik oma raamatupidamise, müügijuhtimise, meeskonnatöö ning muud oskused ja teadmised CV kaaskirjas lühidalt lahti kirjutada.
5. Osalemine tudengiettevõttes annab meeskonnatöö- ja juhtimiskogemuse
Kui teie teele satub võimalus või kohustus luua tudengiettevõte kas mõne õppeaine raames või näiteks tudengifirmade konkursil osalemiseks, kasutage see maksimaalselt ära. Tudengiettevõtte loomine on suurepärane võimalus õppida äri põhitõdesid riskivabalt. See annab väga hea ettekujutuse peamistest juhtimisvaldkondadest ja treenib meeskonnatöö oskusi. Tegemist on ühelt poolt mängulise, kuid teisalt väga elulise teadmiste omandamise viisiga.
Kuigi teadmiste hankimise või demonstreerimisega seotud projekti esmane eesmärk ei ole teenida kasumit, leidub rohkelt edulugusid, mis on alguse saanud just tudengifirmast.
6. Ülikool võimaldab turule tuua teaduspõhiseid lahendusi
Eesti eesmärk on tugev teadus- ja uuenduspõhine majandus. Seepärast luuakse ülikoolide juurde üha enam teaduspõhiste äriideede laboreid ja inkubatsioonikeskusi, mis pakuvad prototüüpimise võimalust, praktikute ja mentorite võrgustikku, koostööd ettevõtetega ning sageli ka rahastust. Teaduse- ja tehnoloogiahuvilised leiavad säärasest laborist või inkubatsioonikeskusest väärt koha, kus ennast proovile panna ning midagi uut katsetada.
Esimese sammuna minge meie alustava ettevõtja portaali, kuhu oleme koondanud ettevõtte loomisega seotud info, inspireerivad ideed ning kasulikud lahendused ja tööriistad.